CELEX: 32017D0727
Language: el
Date: 2017-03-23 00:00:00
Title: Εκτελεστική απόφαση (ΕΕ) 2017/727 της Επιτροπής, της 23ης Μαρτίου 2017, σχετικά με την αναγνώριση του Μαυροβουνίου σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών [κοινοποιηθείσα υπό τον αριθμό C(2017) 1815] (Κείμενο που παρουσιάζει ενδιαφέρον για τον ΕΟΧ )

25.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 107/31
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/727 ΤΗΣ ΕΠΙΤΡΟΠΉΣ
   της 23ης Μαρτίου 2017
   σχετικά με την αναγνώριση του Μαυροβουνίου σύμφωνα με την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου όσον αφορά τα συστήματα εκπαίδευσης και πιστοποίησης των ναυτικών
   
      
         [κοινοποιηθείσα υπό τον αριθμό C(2017) 1815]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/106/EΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 2008/106/ΕΚ, τα κράτη μέλη δύνανται να αποφασίζουν να θεωρούν κατάλληλα τα πιστοποιητικά ναυτικών που έχουν εκδοθεί από τρίτες χώρες, υπό την προϋπόθεση ότι η ενδιαφερόμενη τρίτη χώρα αναγνωρίζεται από την Επιτροπή. Οι εν λόγω τρίτες χώρες πρέπει να πληρούν όλες τις απαιτήσεις της σύμβασης του Διεθνούς Ναυτιλιακού Οργανισμού για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, του 1978 (σύμβαση STCW).
            
         
               (2)
            
            
               Με επιστολή της 29ης Μαρτίου 2011, η Ελλάδα ζήτησε την αναγνώριση του Μαυροβουνίου. Κατόπιν του αιτήματος αυτού, η Επιτροπή ήλθε σε επαφή με τις αρχές του Μαυροβουνίου με σκοπό τη διενέργεια αξιολόγησης του οικείου συστήματος εκπαίδευσης και πιστοποίησης, προκειμένου να εξακριβωθεί αν το Μαυροβούνιο πληροί όλες τις απαιτήσεις της σύμβασης STCW και κατά πόσον έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Εξηγήθηκε ότι η αξιολόγηση θα βασιστεί στα αποτελέσματα διερευνητικής επιθεώρησης που θα διενεργηθεί από τους εμπειρογνώμονες του Ευρωπαϊκού Οργανισμού για την Ασφάλεια στη Θάλασσα (ο Οργανισμός).
            
         
               (3)
            
            
               Η Επιτροπή προέβη σε αξιολόγηση του συστήματος εκπαίδευσης και πιστοποίησης στο Μαυροβούνιο με βάση τα αποτελέσματα επιθεώρησης που πραγματοποιήθηκε τον Φεβρουάριο του 2012 και λαμβάνοντας υπόψη το σχέδιο εθελοντικών διορθωτικών μέτρων που υποβλήθηκε από τις αρχές του Μαυροβουνίου τον Ιούνιο του 2013.
            
         
               (4)
            
            
               Η αξιολόγηση εντόπισε αρκετούς τομείς στους οποίους πρέπει να αναληφθεί κατάλληλη δράση από τις αρχές του Μαυροβουνίου, συμπεριλαμβανομένων ελλείψεων που συνδέονται με εθνικές διατάξεις, όπως η απουσία διατάξεων για επαγγελματικά προσόντα σε ορισμένες κατηγορίες εκπαιδευτών και ανεπάρκειες ή ελλείψεις σε απαιτήσεις πιστοποίησης, καθώς και σε διαδικασίες ποιότητας και προγράμματα εκπαίδευσης. Ως εκ τούτου, κρίθηκε αναγκαίο ο Οργανισμός να διενεργήσει πρόσθετη επιθεώρηση, η οποία πραγματοποιήθηκε τον Μάρτιο του 2015.
            
         
               (5)
            
            
               Μετά την πρόσθετη επιθεώρηση, οι αρχές του Μαυροβουνίου υπέβαλαν, τον Νοέμβριο του 2015, επικαιροποιημένο σχέδιο διορθωτικών μέτρων. Τον Μάιο του 2016 η Επιτροπή διαβίβασε στις αρχές του Μαυροβουνίου έκθεση αξιολόγησης με βάση τα αποτελέσματα του ελέγχου του Μαρτίου 2015, η οποία λάμβανε υπόψη το επικαιροποιημένο σχέδιο διορθωτικών μέτρων και ζήτησε περαιτέρω διευκρινίσεις, οι οποίες παρασχέθηκαν από τις αρχές του Μαυροβουνίου τον Ιούλιο, τον Σεπτέμβριο και τον Οκτώβριο του 2016.
            
         
               (6)
            
            
               Με βάση όλα τα συλλεχθέντα στοιχεία, μπορεί να συναχθεί το συμπέρασμα ότι οι αρχές του Μαυροβουνίου έχουν λάβει μέτρα ώστε το σύστημα του Μαυροβουνίου για την εκπαίδευση και την πιστοποίηση των ναυτικών να ευθυγραμμιστεί με τις απαιτήσεις της σύμβασης STCW, μεταξύ άλλων με την παροχή κατάλληλων εγγράφων αποδεικτικών στοιχείων.
            
         
               (7)
            
            
               Ειδικότερα, το Μαυροβούνιο ενέκρινε νέα νομοθεσία για την αντιμετώπιση των ελλείψεων που εντοπίστηκαν σχετικά με τις εθνικές διατάξεις, έχει επικαιροποιήσει τις διαδικασίες ποιότητας της οικείας διοίκησης και των οικείων ιδρυμάτων ναυτικής εκπαίδευσης, καθώς και τα προγράμματα σπουδών και τα προγράμματα κατάρτισης των οικείων ιδρυμάτων ναυτικής εκπαίδευσης.
            
         
               (8)
            
            
               Τα τελικά αποτελέσματα της αξιολόγησης αποδεικνύουν ότι το Μαυροβούνιο συμμορφώνεται με τις απαιτήσεις της σύμβασης STCW και ότι η εν λόγω χώρα έχει λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά.
            
         
               (9)
            
            
               Διαβιβάστηκε στα κράτη μέλη έκθεση σχετικά με τα αποτελέσματα της αξιολόγησης.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 19 της οδηγίας 2008/106/ΕΚ, το Μαυροβούνιο αναγνωρίζεται όσον αφορά τα συστήματα εκπαίδευσης και πιστοποίησης των ναυτικών.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Μαρτίου 2017.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 323 της 3.12.2008, σ. 33.